钦定古今图书集成/明伦汇编/官常典/第641卷 > 宋
## 钦定古今图书集成/明伦汇编/官常典/第641卷 > 宋

宋仍魏晋，州设属官、别驾、从事史等员。

按：《宋书百官志》，“州官属有别驾从事史一人，从刺史；
行部；治中从事史一人，主财谷簿书；兵曹从事史一
人，主兵事；部从事史每郡各一人，主察非法；主簿一
人，录阁下众事；省署文书；门亭长一人，主州正门；功
曹书佐一人，主选用；孝经师一人，主试经；月令师一
人，主时节祠祀；律令师一人，平律；簿曹书佐一人，主
簿书；典郡书佐每郡各一人，主一郡文书，汉制也。”今
有别驾从事史、治中从事史、主簿西曹书佐、祭酒从
事史、议曹从事史、部郡从事史。自主簿以下，置人多
少各随州，旧无定制也。晋成帝咸康中，江州又有别
驾祭酒，居僚职之上，而别驾从事史如故。今则无也。
别驾西曹主吏及选举事；治中主众曹文书事。西曹
即汉之功曹书佐也。祭酒，分掌诸曹兵贼、仓户、水铠
之属。扬州无祭酒，而主簿治事。荆州有从事史，在议
曹从事史下。大较应是魏、晋以来置也。今广州、徐州
有月令从事，若诸州之曹史，汉旧名也。